CELEX: 
Language: ro
Date: 2019-03-07 00:00:00
Title: REGULAMENTUL DELEGAT (UE) …/… AL COMISIEI de modificare a Regulamentului (UE) nr. 540/2014 al Parlamentului European și al Consiliului privind nivelul sonor al autovehiculelor și al amortizoarelor de zgomot de înlocuire

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Vehiculele electrice hibride și vehiculele pur electrice, denumite și vehicule de transport rutier silențioase (QRTV - Quiet Road Transport Vehicles), emit sunete cu un nivel substanțial mai redus în raport cu vehiculele cu motor cu ardere internă, fapt care este benefic pentru mediu. Această reducere a eliminat o sursă importantă de semnale acustice care îi avertizează pe utilizatorii vulnerabili ai drumurilor, în general persoanele cu deficiențe de vedere și bicicliștii, de apropierea, prezența sau plecarea unui vehicul.
            
            
               Cerințele pentru omologarea de tip cu privire la emisiile sonore aplicabile vehiculelor din categoriile M și N sunt prevăzute în Regulamentul (UE) nr. 540/2014
                  1
               . În prezentul regulament sunt prevăzute, de asemenea, cerințele privind emisiile sonore minime pentru instalarea sistemului de avertizare acustică al vehiculului (AVAS - Acoustic Vehicle Alerting System) pe vehicule de tip QRTV, cu scopul de a-i avertiza, pentru securitatea lor, pe utilizatorii vulnerabili ai drumurilor de prezența unor astfel de vehicule. Aceste cerințe sunt deja detaliate la același nivel și în Regulamentul ONU nr. 138 privind omologarea QRTV
                  2
               . 
            
            
               În prezent, este necesar să se actualizeze cerințele pentru sistemul AVAS din Regulamentul (UE) nr. 540/2014, ținând seama de amendamentul 01 la Regulamentul ONU nr. 138, pentru îmbunătățirea măsurilor de siguranță pentru utilizatorii vulnerabili prin interzicerea funcției de pauză a sistemului AVAS. În același timp, Comisia trebuie să-și îndeplinească obligația legislativă care decurge din Acordul CEE-ONU din 1958 și care constă în aplicarea cerințelor privind sistemul AVAS prevăzute în seria 01 de amendamente la Regulamentul ONU nr. 138 la care Uniunea a aderat.
            
            
               Prezentul act vizează modificarea anexei VIII la Regulamentul (UE) nr. 540/2014 cu privire la cerințele tehnice pentru sistemul AVAS, prin trimitere la seria 01 de amendamente la Regulamentul ONU nr. 138.
            
            
               2.CONSULTĂRI ÎNAINTEA ADOPTĂRII ACTULUI
            
            
               Cu ocazia pregătirii prezentului act, Comisia a efectuat consultări adecvate la nivel de experți, cu implicarea părților interesate din sectorul industrial, a partenerilor sociali și a experților din statele membre.
            
            
               Între 13 decembrie 2018 și 10 ianuarie 2019, prin portalul pentru o mai bună legiferare, prezentul act a făcut obiectul unei consultări publice;  a fost primită o observație pozitivă care a fost luată în considerare.
            
            
               În plus, între 13 decembrie 2018 și 11 februarie 2019, pe site-ul web al OMC, a fost publicată o notificare a UE privind BTC pentru prezentul act; nu au fost primite observații.
            
            
               3.ELEMENTELE JURIDICE ALE ACTULUI DELEGAT
            
            
               (a)Temei juridic
            
            
               Temeiul juridic al prezentului act delegat este articolul 9 din Regulamentul (UE) nr. 540/2014 al Parlamentului European și al Consiliului din 16 aprilie 2014 privind nivelul sonor al autovehiculelor și al amortizoarelor de zgomot de înlocuire, de modificare a Directivei 2007/46/CE și de abrogare a Directivei 70/157/CEE.
            
            
               (b)Alegerea instrumentelor
            
            
               Instrumentul adecvat este un regulament de modificare a Regulamentului (UE) nr. 540/2014.
            
            
               REGULAMENTUL DELEGAT (UE) …/… AL COMISIEI
            
            
               din 7.3.2019
            
            
               de modificare a Regulamentului (UE) nr. 540/2014 al Parlamentului European și al Consiliului privind nivelul sonor al autovehiculelor și al amortizoarelor de zgomot de înlocuire
            
            
               (Text cu relevanță pentru SEE)
            
         
         
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) nr. 540/2014 al Parlamentului European și al Consiliului din 16 aprilie 2014 privind nivelul sonor al autovehiculelor și al amortizoarelor de zgomot de înlocuire, de modificare a Directivei 2007/46/CE și de abrogare a Directivei 70/157/CEE
                  3
               , în special articolul 8 al doilea paragraf și articolul 9,
            
            
               întrucât:
            
            
               (1)Regulamentul (UE) nr. 540/2014 stabilește cerințele pentru omologarea UE de tip a tuturor vehiculelor noi din categoriile M (vehicule utilizate pentru transportul de pasageri) și N (vehicule utilizate pentru transportul de mărfuri) în ceea ce privește nivelul sonor al acestora. De asemenea, acest regulament stabilește măsuri cu privire la sistemul de avertizare acustică al vehiculului (AVAS) pentru vehiculele electrice hibride și pentru vehiculele pur electrice destinat să avertizeze pe utilizatorii vulnerabili ai drumurilor.
            
            
               (2)Fișa de informații prevăzută în anexa I la Directiva 2007/46/CE a Parlamentului European și a Consiliului
                  4
                privind omologarea UE de tip a unui vehicul în ceea ce privește nivelul sonor admisibil ar trebui revizuită pentru a reflecta cerințele detaliate cu privire la sistemul AVAS.
            
            
               (3)În urma adoptării, în cadrul celei de a 171-a sesiuni a Forumului mondial pentru armonizarea reglementărilor privind vehiculele din cadrul Comisiei Economice pentru Europa a Organizației Națiunilor Unite (CEE-ONU), a seriei 01 de amendamente la Regulamentul ONU nr. 138 privind omologarea vehiculelor silențioase de transport rutier, anexa VIII la Regulamentul (UE) nr. 540/2014 ar trebui revizuită pentru a introduce interdicția funcției de pauză a sistemului AVAS.
            
            
               (4)Prin urmare, Regulamentul (UE) nr. 540/2014 ar trebui modificat în consecință.
            
            
               (5)Având în vedere că prezentul regulament conține o adaptare care reflectă cerințele referitoare la funcția de pauză a sistemului AVAS aplicabilă deja în temeiul Acordului CEE-ONU din 1958 și introduce dispozițiile tranzitorii necesare pentru aplicare în 2019, acesta ar trebui să intre în vigoare în regim de urgență,
            
            
               ADOPTĂ PREZENTUL REGULAMENT:
            
            
               Articolul 1
            
            
               Anexele I și VIII la Regulamentul (EU) nr. 540/2014 se modifică în conformitate cu anexa la prezentul regulament.
            
            
               Articolul 2
            
            
               Prezentul regulament intră în vigoare în a treia zi de la data publicării în Jurnalul Oficial al Uniunii Europene.
            
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 7.3.2019
            
            
               
                     Pentru Comisie
               
               
                     Preşedintele
                     Jean-Claude JUNCKER
               
            
         
         
            
                  
                     (1)
                  
                        Regulamentul (UE) nr. 540/2014 al Parlamentului European și al Consiliului din 16 aprilie 2014 privind nivelul sonor al autovehiculelor și al amortizoarelor de zgomot de înlocuire, de modificare a Directivei 2007/46/CE și de abrogare a Directivei 70/157/CEE (JO L 158, 27.5.2014, p. 131).
               
               
                  
                     (2)
                  
                        Regulamentul nr. 138 al Comisiei Economice pentru Europa a Organizației Națiunilor Unite (CEE-ONU) – Dispoziții uniforme privind omologarea vehiculelor silențioase de transport rutier în ceea ce privește audibilitatea lor redusă [2017/71] (JO L 9, 13.1.2017, p. 33).
               
               
                  
                     (3)
                  
                        JO L 158, 27.5.2014, p. 131.
               
               
                  
                     (4)
                  
                        Directiva 2007/46/CE a Parlamentului European și a Consiliului din 5 septembrie 2007 de stabilire a unui cadru pentru omologarea autovehiculelor și remorcilor acestora, precum și a sistemelor, componentelor și unităților tehnice separate destinate vehiculelor respective (Directivă-cadru) (JO L 263, 9.10.2007, p. 1). 
               
            
      
    ---documentbreak--- 
      
         
         
            
               ANEXĂ
            
            
            
               Regulamentul (UE) nr. 540/2014 se modifică după cum urmează:
            
            
               (1)
                     în anexa I, Apendicele 1 se modifică după cum urmează:
            
            
               (a) punctul 12.8 se elimină;
            
            
               (b)
                     se adaugă următorul punct 12.9:
            
            
               „12.9. AVAS
            
            
               12.9.1. Numărul omologării de tip a unui vehicul cu privire la emisiile sale sonore în temeiul Regulamentului CEE-ONU nr. 138 (1) 
            
            
               sau
            
            
               12.9.2. Referința completă a rezultatelor încercărilor privind nivelurile emisiilor sonore ale sistemului AVAS, măsurate în conformitate cu Regulamentul (UE) nr. 540/2014 (1)”.
            
            
               (2) Anexa VIII se modifică după cum urmează:
            
            
               (a)
                     secțiunea I se înlocuiește cu următorul text:
            
            
               „Secțiunea I
            
            
               În prezenta anexă sunt prevăzute măsurile referitoare la sistemul AVAS pentru vehiculele electrice hibride și vehiculele pur electrice.
            
            
               I.1. Fără a aduce atingere punctului I.2 literele (a) și (b) și punctului I.3 literele (a) și (b), dispozițiile secțiunii II se aplică sistemelor AVAS instalate: 
            
            
               (a) pe orice vehicul omologat de tip înainte de 1 iulie 2019;
            
            
               (b) pe orice vehicul nou bazat pe tipul menționat la litera (a) înmatriculat înainte de 1 iulie 2021.
            
            
               I.2. Fără a aduce atingere punctului I.3 literele (a) și (b), dispozițiile secțiunii III se aplică sistemelor AVAS instalate: 
            
            
               (a) pe orice vehicul omologat de tip înainte de 1 iulie 2019, dacă aceasta este opțiunea producătorului; 
            
         
         
            
               (b) pe orice vehicul nou bazat pe tipul menționat la litera (a); 
            
            
               (c) pe orice vehicul omologat de tip începând cu 1 iulie 2019 și înainte de 1 septembrie 2021; 
            
            
               (d) pe orice vehicul nou bazat pe tipul menționat la litera (c) înmatriculat înainte de 1 septembrie 2023.
            
            
               I.3. Dispozițiile secțiunii IV se aplică sistemelor AVAS instalate:
            
            
               (a) pe orice vehicul omologat de tip înainte de 1 septembrie 2021, dacă aceasta este opțiunea producătorului;
            
            
               (b) pe orice vehicul nou pe bazat tipul menționat la litera (a);
            
            
               (c) pe orice vehicul omologat de tip la 1 septembrie 2021 sau după această dată; 
            
            
               (d) pe orice vehicul nou bazat pe tipul menționat la litera (c); 
            
            
               (e) pe toate vehiculele noi înmatriculate la 1 septembrie 2023 sau după această dată.”;
            
            
               (b)
                     se adaugă următoarea secțiune IV:
            
            
               „Secțiunea IV
            
            
               Se aplică dispozițiile secțiunii III, cu excepția punctului III.2. litera (b). În plus, se aplică următoarele:
            
            
               Comutator
            
            
               Orice mecanism care permite conducătorului auto să oprească funcționarea unui sistem AVAS (denumit în continuare „funcția de pauză”) respectă cerințele de la punctul 6.2.6 din Regulamentul CEE-ONU nr. 138, suplimentul 1 la versiunea originală a regulamentului, seria 01 de amendamente (JO L 204, 5.8.2017, p. 112).”.